Forqueray
Forqueray, fransk musikerslægt fra 1600- og 1700-tallet. Gambisten Antoine Forqueray (1672-1745) var konkurrent til Marin Marais.
For sit instrument komponerede han et betydeligt antal stykker, som hans søn Jean-Baptiste Forqueray (1699-1782), ligeledes gambist, lod udgive sammen med en bearbejdelse for cembalo. Den sidstnævntes hustru, Marie-Rose Forqueray (f. 1717), var en fremtrædende cembalist.